Man vas ná woonstelbrand wat 5 eisDie man het na bewering die woonstel – waarin hy en van sy familielede gebly het – aan die brand gesteek (Foto: KZN VIP Protection Services, Facebook) Die 57-jarige man wat na bewering Maandagoggend ’n woonstel in Phoenix, KwaZulu-Natal, aan die brand gesteek het, is aangekeer. Vyf mense, wat glo familie van die verdagte is, het in dié brand omgekom. Volgens brig. Jay Naicker, polisiewoordvoerder, is die man ure ná die voorval by familielede se huis in Phoenix in hegtenis geneem. “Die man het ernstige brandwonde opgedoen en is onder polisiebewaking na ’n plaaslike hospitaal geneem vir verdere mediese behandeling,” sê Naicker. Maroela Media het vroeër berig die man het na bewering die woonstel – waarin hy en van sy familielede gebly het – aan die brand gesteek. Dit volg nadat ’n rusie glo tussen die inwoners van die woonstel uitgebreek het. Vyf inwoners, onder wie ŉ driejarige, het in die brand omgekom terwyl sewe ongedeerd uit die woonstel ontsnap het. Die man staan tereg op aanklagte van brandstigting en moord.